7. marec 2023

Spoločnosť Henkel zverejnila správu o trvalej udržateľnosti za rok 2022

Henkel posilňuje ochranu klímy a sociálnu angažovanosť na ceste k lepšej trvalej udržateľnosti

* Ochrana klímy: Podiel elektriny z obnoviteľných zdrojov vo výrobných prevádzkach sa celosvetovo zvýšil na 70 percent, emisie CO2 klesli o 55 percent (na tonu výroby)
* Obehové hospodárstvo: Ďalší pokrok k naplneniu cieľa v podobe 100 % recyklovateľných a opätovne použiteľných obalov
* Spoločenská angažovanosť: Program solidarity pre obete vojny na Ukrajine vo výške 6 miliónov eur
* Rodová rovnosť: Ďalšie zvýšenie podielu žien na riadiacich pozíciách
* „Sustainability Pioneers“: Úspešné spustenie globálneho programu angažovanosti zamestnancov

Düsseldorf – Spoločnosť Henkel dnes zverejnila svoju 32. výročnú správu o trvalej udržateľnosti, v ktorej približuje výsledky dosiahnuté pri implementácii stratégie trvalej udržateľnosti a jej cieľov v minulom roku. Aj v náročnom trhovom prostredí sa spoločnosti darilo presadzovať opatrenia trvalej udržateľnosti v mnohých kľúčových oblastiach vrátane pokračujúceho znižovania emisií CO2 a posilňovania spoločenskej angažovanosti.

 *„Nespomínam si na žiadny iný rok v nedávnej minulosti, v ktorom by sa naša spoločnosť musela vyrovnávať s takým náročným trhovým prostredím. Vojna na Ukrajine a jej ďalekosiahle dôsledky nami hlboko otriasli. Vojna má vplyv na celkové hospodárske prostredie, predovšetkým v podobe energetickej krízy a zvýšených cien surovín. Ale práve v týchto ťažkých časoch je nevyhnutné, aby sme sa ešte viac zamerali na udržateľnosť a zodpovedne pristupovali k životnému prostrediu aj celej spoločnosti. Napriek všetkým ťažkostiam sme dokázali pokročiť v plnení drvivej väčšiny našich ambicióznych cieľov v oblasti trvalej udržateľnosti, za čo sa chcem poďakovať našim viac než 50 000 kolegom v spoločnosti Henkel na celom svete, ktorí preukázali obrovské nasadenie a odhodlanie,”* povedal predseda predstavenstva spoločnosti Henkel Carsten Knobel.

 *„Ďalším zvýšením využívania obnoviteľných zdrojov energie sme v roku 2022 urobili významný krok k nášmu cieľu v podobe dosiahnutia klimaticky pozitívnej výroby do roku 2030,“ dodala Sylvie Nicol, členka predstavenstva spoločnosti Henkel zodpovedná za ľudské zdroje a udržateľnosť. „Zlepšenie sme dosiahli aj v oblasti rodovej rovnosti. Podiel žien v riadiacich pozíciách sa v roku 2022 zvýšil na 38,7 percenta. Sme odhodlaní ďalej zrýchľovať a posilňovať naše úsilie v tejto oblasti prostredníctvom konkrétnych programov a opatrení, ktoré umožnia v plnom rozsahu zužitkovať potenciál našej rozmanitosti.“*

**Posilnenie udržateľnosti v kľúčových oblastiach**

Spoločnosť Henkel minulý rok zverejnila stratégiu trvalej udržateľnosti pod názvom „2030+ Sustainability Ambition Framework“, v ktorej s ohľadom na globálny vývoj definovala svoje nové a doplňujúce ciele v tejto oblasti. V súvislosti s ochranou klímy sa jej v roku 2022 konkrétne podarilo **znížiť emisie CO2 z výroby o 55 percent** na metrickú tonu výroby (v porovnaní s východiskovým rokom 2010) a **zvýšiť podiel elektrickej energie z obnoviteľných zdrojov na 70 percent.** Cieľom spoločnosti je dosiahnuť do roku 2030 klimaticky pozitívnu uhlíkovú stopu svojej celosvetovej výroby a vo výrobných prevádzkach využívať 100 % elektrickej energie pochádzajúcej z obnoviteľných zdrojov.

Príkladom pozitívnej spolupráce s energetickými spoločnosťami **je 10-ročná virtuálna zmluva na dodávku obnoviteľnej energie, ktorú spoločnosť Henkel podpísala so spoločnosťou IGNIS v decembri 2022.** Spoločnosť zároveň pracuje na výstavbe dvoch nových fotovoltických elektrární v Španielsku. Tým budú zabezpečené dodávky elektrickej energie z obnoviteľných zdrojov pre európske prevádzky spoločnosti Henkel v objeme približne 200 GWh ročne.

S cieľom minimalizovať odpad a jeho negatívny vplyv na životné prostredie spoločnosť Henkel dlhodobo znižuje objem používaných obalových materiálov, predovšetkým v prípade spotrebného tovaru, a usiluje sa o ich čo najdlhšie opätovné používanie. **Do roku 2025 by malo byť 100 percent obalov recyklovateľných a opätovne použiteľných**\*. V roku 2022 sa ich podiel zvýšil na približne **87 percent**. Henkel sa tiež usiluje o zvýšenie podielu recyklovaných plastov v obaloch svojich spotrebných výrobkov, ktorý v roku 2022 dosahoval asi 16 percent.

Do roku 2025 chce Henkel zároveň znížiť **objem vyprodukovaného odpadu** o 50 percent na tonu výroby v porovnaní s východiskovým rokom 2010. V roku 2022 spoločnosť vykázala **zníženie už o 43 percent**. Do roku 2030 chce dosiahnuť obehové využívanie odpadových materiálov zo svojej výroby.

V minulom roku sa spoločnosti Henkel podarilo dosiahnuť pokrok aj v oblasti ochrany prírodných zdrojov. Spoločnosť spolupracuje s vybranými strategickými dodávateľmi s cieľom zabezpečiť obstarávanie udržateľných surovín. V roku 2022 sa jej napríklad podarilo zvýšiť **vysledovateľnosť pôvodu surovín z palmového oleja späť k výrobcom na 89 percent** v porovnaní s **84** **percentami** v predchádzajúcom roku.

S osobitným dôrazom na minuloročné geopolitické udalosti spoločnosť Henkel pokračovala v posilňovaní svojej spoločenskej angažovanosti. Spoločnosť mala za cieľ zlepšiť do roku 2030 životy 30 miliónov ľudí na celom svete prostredníctvom svojich sociálnych projektov a darov, pričom tento cieľ sa jej podarilo prekročiť už minulý rok. **Od roku 2010 do konca roka 2022 spoločnosť Henkel dokázala pomôcť už viac než 30 miliónom ľudí,** a to najmä svojim príspevkom k boju proti globálnej pandémii ochorenia COVID-19, ako aj podporou obetí vojny na Ukrajine.

V rámci podpory rovnosti príležitostí je cieľom spoločnosti Henkel kontinuálne zvyšovať podiel žien v riadiacich pozíciách a do roku 2025 dosiahnuť rodovú rovnosť na všetkých úrovniach manažmentu. **V roku 2022 sa podiel žien v riadiacich pozíciách oproti predchádzajúcemu roku opäť zvýšil a dosiahol 38,7 percenta.**

**Podpora udržateľnej transformácie produktového portfólia**

Trvalá udržateľnosť je ústredným pilierom inovatívnych stratégií spoločnosti Henkel tak v segmente spotrebného tovaru, ako aj na trhu priemyselných výrobkov. Pri spotrebnom tovare sa okrem iného zameriavame aj na optimalizáciu zloženia výrobkov a na tento účel spolupracujeme s rôznymi partnermi. V minulom roku spoločnosť Henkel napríklad uzavrela **viacročnú zmluvu o spolupráci so spoločnosťou BASF, v rámci ktorej plánuje ročne nahradiť** až 110 000 metrických ton **fosílnych vstupných surovín materiálmi, ktoré pochádzajú z obnoviteľných zdrojov, vďaka využitiu tzv. metódy rovnováhy biomasy**.

Priemyselné výrobky divízie Adhesive Technologies využívajú inovatívne riešenia, ktoré pomáhajú znižovať emisie, zvyšovať energetickú a materiálovú účinnosť a recyklovať cenné surovinové zdroje. Príkladom sú lepiace prostriedky optimalizované na recykláciu, ktoré prispievajú k vývoju opätovne použiteľných a flexibilných obalových materiálov. Pri ich vývoji spoločnosť Henkel spolupracuje s výrobcami obalov a odborníkmi na recykláciu. Recyklovateľnosť lepiacich prípravkov bola potvrdená aj nezávislými vedeckými inštitúciami.

**Spustenie globálneho programu angažovanosti zamestnancov**

Na zvýšenie angažovanosti a aktívneho prístupu zamestnancov k trvalej udržateľnosti **spoločnosť Henkel rozšírila ponuku svojich vzdelávacích iniciatív o holistický program zamestnaneckej angažovanosti, ktorý spustila v marci 2022.** Cieľom globálneho programu „Sustainability at Heart“ (*Udržateľnosť v srdci*) je poskytnúť zamestnancom ešte komplexnejšie informácie a vzdelávanie v oblasti trvalej udržateľnosti. Napríklad vzdelávací program „Sustainability Pioneer“, ktorý spoločnosť vypracovala v spolupráci s ISES Business School, je v súčasnosti dostupný vo viacerých jazykoch. **Len v priebehu roka 2022 sa ho zúčastnilo viac než 5 800 zamestnancov.** Jedným z cieľov je motivovať a podporiť zamestnancov v aktívnom presadzovaní trvalej udržateľnosti na pracovisku aj v súkromí.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2021 vykázala spoločnosť Henkel obrat vo výške viac než 20 mld. eur a upravený prevádzkový zisk približne vo výške 2,7 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva viac než 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com